KIRJALLINEN KYSYMYS E-2544/99 esittäjä(t): Samuli Pohjamo (ELDR) ja Mikko Pesälä (ELDR) komissiolle. Tacis-hankkeiden toteutuminen takkuilee.



Virallinen lehti nro 280 E , 03/10/2000 s. 0071 - 0072



KIRJALLINEN KYSYMYS E-2544/99 esittäjä(t): Samuli Pohjamo (ELDR) ja Mikko Pesälä (ELDR) komissiolle (4. tammikuuta 2000) Aihe: Tacis-hankkeiden toteutuminen takkuilee Suurin odotuksin alulle pannut Tacis-hankkeet eivät ole välttämättä toteutuneet toivotusti, osittain mm. EU:n kankean byrokratian vuoksi. Nyt on esitetty sellaista mahdollisuutta, että EU ei myönnä uutta Tacis-rahaa lähialueille ennen kuin vanhat ohjelmat on saatu toteutettua. Ohjelmien toteutusta haittaa se, että mahdollisuus toteuttaa suoria investointeja on suhteettoman pieni. Nykyisen asetuksen mukaan investointeihin voidaan käyttää vain 10 % myönnetystä rahasta. Osittain tästä syystä monet jo hyväksytyistä Tacis-ohjelmista ovat edelleen jäissä. Toteutuessaan uhkaus uusien varojen myöntämisen lopettamisesta rokottaisi erityisesti Tacis CBS -ohjelmia, jotka tähtäävät mm. rajavalvonnan parantamiseen ja raja-alueiden syrjäisestä sijainnista johtuvien kehitysongelmien poistamiseen. CBS-ohjelmien suurimmaksi puutteeksi koetaan sen irrallisuus Interreg-ohjelmasta, joka myös tähtää rajasijainnista aiheutuvien ongelmien helpottamiseen ja rajat ylittävän yhteistyön lisäämiseen. Tacis-rahat, toisin kuin Interreg-rahat, on tarkoitettu venäläisen osapuolen käyttöön. Kuitenkin valtaosan Tacis-euroista ovat käärineet taskuihinsa länsimaiset suunnittelu- ja konsulttitoimistot. Taciksessa tulisi panostaa konsultoinnin sijasta suoriin investointeihin. 1. Miten komissio aikoo toimia, jotta Tacis-hankkeet voisivat jatkua keskeytyksettä mahdollisimman sujuvasti? 2. Miten komissio on vaikuttanut/vaikuttaa jo aiemmin esitettyyn Tacis- ja Interreg-ohjelmien yhteensovittamiseen ja koordinaatioon? 3. Kuinka komissio aikoo parantaa suorien investointien toteuttamista ja vähentää liiallista konsultointia? Christopher Pattenin komission puolesta antama vastaus (1. helmikuuta 2000) Komissio haluaa ensiksi vakuuttaa arvoisille parlamentin jäsenille, että sillä ei ole aikomusta keskeyttää käynnissä olevia Tacis-hankkeita tai pidättäytyä uusien hankkeiden rahoittamisesta. Tämä koskee myös raja-alueyhteistyöohjelmaa. Hiljattain voimaan tulleessa uudessa asetuksessa(1) pikemminkin korostetaan sitä, että komissio on asettanut Tacis-ohjelman etusijalle. Aikaisemmassa 25. kesäkuuta 1996 annetussa neuvoston asetuksessa (Euratom, EY) N:o 1279/96(2) investoinneille säädetty 10 prosentin raja ei ole vaikuttanut kielteisesti ohjelmien täytäntöönpanoon. On myös syytä muistaa, että yhteisön raja-alueita koskevalla INTERREG-aloitteella ja raja-alueyhteistyöohjelmilla on eri tavoitteet ja oikeusperustat. Tämä vaikuttaa näiden kahden ohjelman välillä tapahtuvaan yhteensovittamiseen. Komission vastaukset kolmeen esitettyyn kysymykseen ovat seuraavat: 1. Yhteistyötä ei ole tarkoitus keskeyttää kokonaisuudessaan. Sen sijaan uusi asetus merkitsee uutta alkua yhteisön sekä sen Itä-Euroopan ja Keski-Aasian kumppanivaltioiden väliselle tärkeälle yhteistyölle. Uudessa asetuksessa korostetaan voimakkaasti alueellista yhteistyötä ja raja-alueyhteistyötä ja siinä kiinnitetään erityistä huomiota laajentumiseen. Lisäksi siinä säädetään toimenpiteistä tehokkuuden lisäämiseksi keskittymällä harvemmalle toiminta-alueelle ja päättämällä toteuttaa vähemmän, mutta entistä kattavampia toimia. 2. INTERREG-aloitteen ja Tacis-ohjelman välillä tapahtuu jo yhteensovittamista. Sitä jatketaan hanketasolla sekä hankkeiden suunnittelun avulla että asettamalle etusijalle hankkeet, joita tuetaan yhteisrahoituksella asiaan liittyvistä ohjelmista. Tämä on osoittautunut onnistuneeksi ratkaisuksi annettaessa tukea Suomen ja Venäjän välisellä rajalla oleville rajanylityspaikoille. Lisäksi näiden kahden ohjelman välistä synergiaa parannetaan lisäämällä ohjelmien yhteensovittamista suunnitteluvaiheessa sekä määriteltäessä tavoitteita sekä yhteistyöaloja. 3. Tacis-ohjelman uuden asetuksen mukainen päätavoite on taitotiedon siirto. Varoista käytetään kuitenkin tietyin edellytyksin jopa 20 prosenttia investointien edistämiseen. Komissio uskoo, että tämä korotettu investointien raja tarjoaa merkittävät mahdollisuudet investointien lisäämiselle. (1) EYVL L 12, 18.1.2000. (2) EYVL L 165, 4.7.1996.